題陸賈大夫廟
作者：梁竑
朝代：宋

paragraphs: 劉郎辛苦逐秦鹿，尚欲長鞭及馬腹。
蠻夷大長夢不驚，海邊椎髻乘黄屋。
江淮貔貅始閑暇，忍使驅令渡篁竹。
陸生手持尺二組，喚起老子同分肉。
詩書尚曉駡儒翁，豈憂桀驁難拘束。
築壇再拜受王印，雄辨泠泠聽不足。
當時未有北人輔，留寓年深染汙俗。
乍聞高論耳目清，如掩笙簧奏冰玉。
境中勝處應更履，更泝餘皇到山麓。
大夫何獨粵人重，漢廷公卿俱竦服。
陳平奇計須深念，張子全身甘辟穀。
此外候王希識字，带礪功存半誅戮。
惟君坐使將相歡，燕喜優游劉氏福。
年少終軍學高步，空有英稱命難續。
乃知智者應世間，妙似庖丁奏刀熟。
往事浮雲變滅盡，越水悠悠浸山綠。
荒祠寂寞傍僧居，日暮饑鴉噪喬木。
我來三歎重遲留，爲酌寒泉薦秋菊。